אין לבלבל עם אין לבלבל ערך זה עם הערך "המכללה האקדמית הערבית לחינוך בישראל - חיפה".

**המרכז האקדמי לעיצוב ולחינוך ויצו חיפה על שם נרי בלומפילד** היא מכללה אקדמית להכשרת מעצבים, המשלבת במסגרת זו את מקצוע החינוך. המרכז שוכן במושבה הגרמנית שבחיפה.

היסטוריה
--------

המוסד הוקם בשנת 1971 על ידי ארגון ויצו העולמי, כמוסד שנועד לקדם את החינוך המקצועי בארץ. במשך השנים חלק המרכז האקדמי את מבניו עם תיכון "ויצו לאמנות", ובשנת 2002 עבר המרכז האקדמי למשכנו החדש והמודרני במושבה הגרמנית. משנה זו ועד 2018 כיהן כנשיא המרכז האקדמי פרופ' דוד אלכסנדר. משנת 2018 מכהן כנשיא פרופ' שמעון עמר.

בנובמבר 2016, אוניברסיטת חיפה והמרכז האקדמי ויצו חתמו על מזכר הבנות להפיכת המכללה ליחידה אקדמית של האוניברסיטה. ביוני 2022 אישרה המועצה להשכלה גבוהה את האיחוד,
שבשלב הראשון ישתלב ויצו כבית הספר לעיצוב של האוניברסיטה, ובשלב הבא כפקולטה לעיצוב אמנות לצד שאר הפקולטות באוניברסיטה.

תוכנית הלימודים
---------------

במרכז האקדמי פועלות חמש מחלקות לתואר ראשון במקצועות העיצוב:

* ארכיטקטורה - לבוגרי המחלקה מוענק תואר ראשון .B.Arch.Ed בארכיטקטורה
* תקשורת חזותית - מעניקה לבוגריה תואר ראשון .B.Ed.Des בעיצוב גרפי
* צילום - לבוגרים מוענק תואר ראשון B.Ed.F.A בצילום
* עיצוב אופנה - לימודים לתואר ראשון B.Ed.Des בעיצוב אופנה
* בית הספר לניהול ולכלכלה - בסיום הלימודים, מקבלים הבוגרים תואר ראשון B.Ed.

הלימודים משולבים עם מקצוע ההוראה והבוגרים מקבלים, בסיום לימודיהם, תעודת הוראה בנוסף לתואר הראשון. לימודי ההוראה והחינוך במרכז האקדמי מתקיימים במקביל ללימודי ההתמחויות, ומטרתם להעשיר את לימודי התואר בתחום מדעי החברה והרוח, להקנות מיומנויות מחקר, ולהכשיר מורים לבתי-הספר העל-יסודיים בתחומי העיצוב והחינוך.

המרכז האקדמי מפעיל גם מחלקה ללימודי חוץ. המחלקה מאפשרת לימודים שאינם מחויבים בכללים החלים על לימודים אקדמיים, ואלה כוללים מגוון של קורסים בתחומי עיצוב מגוונים: עיצוב גרפי, עיצוב פנים, צילום מקצועי, עיצוב אופנה, עיצוב תכשיטים, סטודיו ברישום וציור ותוכנות מחשב בעיצוב. כמו כן קיימות מסגרות ללימודי קדָם ולימודי המשך.

במסגרת לימודי ההמשך, המיועדים לבוגרי לימודי חוץ ולבוגרים בעלי תואר אקדמי בעיצוב, נלמדים קורסים מתקדמים ובהם למשל "מורשה נגישות מתו"ס", המיועד לאדריכלים ומהנדסים.

בניין המרכז האקדמי
------------------

במקום בו שוכן המרכז האקדמי היה מבנה ששימש בעבר כמרכז נוער. המבנה ניתן למרכז האקדמי על ידי עיריית חיפה לשם הפיכתו למשכנו החדש של המרכז האקדמי. לאחר תחרות בין מרצי המחלקה לאדריכלות, זכו האדריכלים יורם פופר ואלי הירש, בשיתוף לוסיאנו סנטנדראו, לתכנן את המבנה. המבנה הוא חלק ממכלול הכולל כיכר המקשרת בין הרחוב הראשי של המושבה הגרמנית לבין המרכז האקדמי. פנים המבנה מודרני ודינמי וחיצוניותו משתלבת באופי הבניה במושבה הגרמנית. בשנת 2007 זכו האדריכלים המתכננים בפרס אות העיצוב על מבנה המרכז האקדמי.

קומת הכניסה של המבנה משמשת כגלריה לתערוכות מתחלפות של בוגרי המוסד ואמנים נוספים.

אגודת הסטודנטים
---------------

אגודת הסטודנטים של המרכז האקדמי ויצו חיפה מוכרת כמלכ"ר משנת 2011. האגודה מורכבת מארבע מחלקות: דוברות וניו מדיה, רווחה, אקדמיה ותרבות. בראש כל מדור יושב רמ"ד הכפוף ליו"ר האגודה. כל פעילי האגודה הם סטודנטים במכללה ומטרת כולם לייצג, לתמוך ולסייע לסטודנטים בזמן הלימודים.

האגודה פועלת כל העת בתוך המכללה ומחוצה לה, החל מחברות בהתאחדות הסטודנטים הארצית ועד לפעילות כחלק משדולה בכנסת, על מנת ליצור עבור הסטודנטים את התנאים האקדמיים והחברתיים הטובים ביותר.

קישורים חיצוניים
----------------

ויקישיתוף מדיה וקבצים בנושא **המרכז האקדמי לעיצוב ולחינוך ויצו חיפה** בוויקישיתוף
* 

* אתר האינטרנט הרשמי של המרכז האקדמי לעיצוב ולחינוך ויצו חיפה
* המרכז האקדמי לעיצוב ולחינוך ויצו חיפה, ברשת החברתית פייסבוק

* המרכז האקדמי לעיצוב ולחינוך ויצו חיפה, ברשת החברתית אינסטגרם
* סרטונים חנוכת "אחוזת ילדים", מוסד לילדים של ויצו בחיפה, **1947**, באתר ארכיון הסרטים הישראלי בסינמטק ירושלים
* סרטונים הנחת אבן הפינה לבית ספר המקצועי לנערות של ויצו בחיפה, 1947, באתר ארכיון הסרטים הישראלי בסינמטק ירושלים
* חגית פלג רותם, ‏בד בתלת-ממד: תערוכת טקסטיל חדשה בויצו חיפה, באתר גלובס, 12 באפריל 2015
* מיכאל יעקובסון, לימודי אדריכלות בויצו חיפה: כאן אפשר להירשם מתי שרוצים, באתר Xnet‏, 27 בינואר 2020

הערות שוליים
------------

1. ↑  אתר למנויים בלבד ליאור דטל, מכללת ויצו לעיצוב תאוחד עם אוניברסיטת חיפה, באתר TheMarker‏, 22 בנובמבר 2016
2. ↑  שושן מנולה, המועצה להשכלה גבוהה החליטה: המרכז האקדמי ויצו יאוחד עם אוניברסיטת חיפה, באתר כלבו – חיפה והצפון, 14 ביוני 2022
3. ↑  שמות הזוכים באות העיצוב 2007

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265450905171
* LCCN: no2008149300
* WorldCat (עם LCCN): no2008-149300

 |